SK Úradný vestník Európskej únie C 127/6

Záverečná správa vyšetrovateľa vo veci COMP/39.165 – Ploché sklo

(v súlade s článkami 15 a 16 rozhodnutia Komisie 2001/462/ES, ESUO z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. EÚ L 162, 19.6.2001, s. 21)

(2008/C 127/09)

Návrh rozhodnutia dáva podnet na tieto pripomienky:

ÚVOD

Komisia vykonala 22. a 23. februára a 15. marca 2005 neohlásené inšpekcie v priestoroch niektorých výrobcov plochého skla, ktoré patria skupinám spoločností Pilkington, Asahi/Glaverbel, Saint-Gobain and Guardian. Skupina spoločností Asahi/Glaverbel podala 2. marca 2005 žiadosť o oslobodenie od pokút alebo prípadne zníženie pokút v súlade s oznámením o zhovievavosti z roku 2002 (1). Na základe informácií získaných počas inšpekcií Komisia dospela k predbežnému záveru, že uvedené spoločnosti sa podieľali na jedinom a pokračujúcom porušovaní článku 81 Zmluvy a článku 53 Dohody o EHP v priestore zahŕňajúcom prinajmenšom územie EHP, pričom v období od 9. januára 2004 do 22. februára 2005 pevne stanovovali cenové zvýšenia, minimálne ceny a iné obchodné podmienky pre štyri kategórie výrobkov z plochého skla (plavené sklo, sklo s nízkou emisivitou, vrstvené sklo a nespracované zrkadlové sklo) a takisto si vymieňali citlivé obchodné informácie.

PÍSOMNÝ POSTUP

Súpis námietok a odpovede

Komisia 12. marca 2007 zaslala súpis námietok týmto stranám: Asahi Glass Company Limited („Asahi“), Glaverbel SA/NV („Glaverbel“, ktorá bola premenovaná 1. septembra 2007 na „AGC Flat Glass Europe SA“), Guardian Europe S.à.r.l. a jej materskej spoločnosti Guardian Industries Corporation (ďalej len pod súhrnným názvom „Guardian“), Pilkington Deutschland AG, Pilkington Group Limited, Pilkington Holding GmbH (ďalej len pod súhrnným názvom „Pilkington“), Compagnie de Saint-Gobain SA a Saint-Gobain Glass France SA (ďalej len pod súhrnným názvom „Saint-Gobain“).

Adresáti dostali súpis námietok medzi 13. a 15. marcom 2007 a lehota na odpoveď bola stanovená do 7. mája 2007. Všetky strany požiadali o predĺženie tejto lehoty. Na základe odôvodnených žiadostí strán som predĺžil lehotu spoločnosti Saint-Gobain do 11. mája 2007, spoločnostiam Asahi a Glaverbel do 14. mája 2007 a spoločnosti Pilington do 21. mája 2007. Všetky strany odpovedali v stanovenej lehote.

Prístup k spisu

Strany mali prístup k spisu Komisie vo forme DVD, ktoré dostali spolu so súpisom námietok. Vyhlásenia a dokumenty spoločností predložené Komisii v rámci oznámenia o zhovievavosti boli sprístupnené v priestoroch Komisie.

ÚSTNY POSTUP

Ústne vypočutie

Ústne vypočutie, na ktorom sa Asahi, Glaverbel a Guardian zúčastnili a predložili svoje stanoviská, sa konalo 7. júna 2007. Spoločnosť Asahi sa vo svojej prezentácii zamerala na otázku zodpovednosti materských spoločností, spoločnosť Glaverbel zdôraznila význam svojej spolupráce s Komisiou a spoločnosť Guardian sa sústredila na vysvetlenie svojej špecifickej obchodnej štruktúry.

NÁVRH ROZHODNUTIA

Podľa môjho názoru obsahuje návrh rozhodnutia predložený Komisii iba námietky, ku ktorým dostali strany možnosť vyjadriť sa.

Dospel som k záveru, že v danej veci bolo právo zúčastnených strán na vypočutie v písomnom a ústnom postupe rešpektované.

V Bruseli 21. novembra 2007 Serge DURANDE

(1) Ú. v. EÚ C 45, 19.2.2002, s. 3.